OKRESNÁ PROKURATÚRA ŽIAR NAD HRONOM 
Nám. Matice slovenskej 6, 965 01 Žiar nad Hronom

Číslo: 1 Pv 504/14/6613	Žiar nad Hronom 24.03.2016 
EEČ: 2-52-18-2016

U Z N E S E N I E

Trestná vec:	obv. XXXXX 
Trestný čin:	Prečin Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Žiar nad Hronom 
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvinenej:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
povolanie: učiteľka
väzba: nie
ktorá je trestne stíhaná pre trestný čin:
- Prečin Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
dňa 26.08.2014 v čase o 8.30 h viedla osobné motorové vozidlo zn. Toyota Yaris, ev. č. ZH 075 BE po miestnej komunikácii v obci Horná Ves tým spôsobom, že pri rodinnom dome č. 8 nevenovala dostatočnú pozornosť vedeniu vozidla – počas vedenia vozidla zapínala dcére bezpečnostný pás, následkom čoho prešla s vozidlom do ľavého jazdného pruhu, následne ľavou prednou časťou vozidla narazila do zábradlia pri okraji cesty a pri náraze utrpela jej spolujazdkyňa – dcéra mal. XXXXX, nar. XXXXX, zranenia – otras mozgu, povrchové poranenia hlavy a zlomeninu bázy očnice vľavo, ktoré si podľa predbežného vyjadrenia ošetrujúceho lekára vyžiadali dobu liečenia od 26.08.2014 do 16.09.2014,   
lebo trestné stíhanie je neprípustné, preto že je trestné stíhanie podmienené súhlasom poškodeného a nebol súhlas daný alebo bol vzatý späť.  
 
Odôvodnenie:
Uznesením povereného príslušníka Okresného riaditeľstva PZ, Okresného dopravného inšpektorátu XXXXX ČVS:ORP-110/DI-ZH-2014 zo dňa 16.10.2014 bolo začaté trestné stíhanie a súčasne vznesené obvinenie XXXXX, nar. XXXXX v Žiari nad Hronom, bytom XXXXX, okr. XXXXX, za prečin ublíženia na zdraví podľa § 158 Trestného zákona, ku ktorému došlo na tom skutkovom základe, že dňa 26.08.2014 v čase o 8.30 h viedla osobné motorové vozidlo zn. Toyota Yaris, ev. č. ZH 075 BE po miestnej komunikácii v obci Horná Ves tým spôsobom, že pri rodinnom dome č. 8 nevenovala dostatočnú pozornosť vedeniu vozidla – počas vedenia vozidla zapínala dcére bezpečnostný pás, následkom čoho prešla s vozidlom do ľavého jazdného pruhu, následne ľavou prednou časťou vozidla narazila do zábradlia pri okraji cesty a pri náraze utrpela jej spolujazdkyňa – dcéra mal. XXXXX, nar. XXXXX, zranenia – otras mozgu, povrchové poranenia hlavy a zlomeninu bázy očnice vľavo, ktoré si podľa predbežného vyjadrenia ošetrujúceho lekára vyžiadali dobu liečenia od 26.08.2014 do 16.09.2014. 

Obvinená XXXXX v prípravnom konaní uviedla, že dňa 26.08.2014 jazdila na osobnom motorovom vozidle Toyota Yaris, ev.č. ZH 075 BE spolu s dcérou Laurou, ktorá sedela na mieste spolujazdca. Keď sa s vozidlom pohla, vozidlo začalo signalizovať, že spolujazdec nie je pripútaný . Preto jej chcela pomôcť s bezpečnostným pásom, vtedy zrejme stiahla volant do ľavej strany a s vozidlom narazila. V čase nárazu dcéra ešte nebola pripútaná  a udrela si hlavu o prístrojovú dosku. Je si plne vedomá, že nehodu zavinila ona, mrzí ju,  čo sa stalo. Dcéra sa podrobila operačnému zákroku. Do školy nastúpila dňa 16.09.2014.

Z lekárskej správy XXXXX zo dňa 11.09.2014 je zrejmé, že XXXXX, nar. XXXXX si udrela hlavu v tvárovej oblasti vľavo, pričom utrpela zranenia - otras mozgu, povrchové poranenia hlavy, dvojité videnie a zlomeninu bázy očnice vľavo, ktorá si vyžiadala operáciu - rekonštrukciu steny očnice vľavo. Doba liečenia zranení bola stanovená od 26.08.2014 do 16.09.2014.

Podľa § 158 Trestného zákona sa prečinu ublíženia na zdraví dopustí ten, kto inému z nedbanlivosti ublíži na  zdraví tým, že poruší dôležitú povinnosť uloženú mu podľa zákona.

Podľa § 123 ods. 2 Trestného zákona ublížením na zdraví sa na účely tohto  zákona rozumie také poškodenie zdravia iného, ktoré si objektívne vyžiadalo lekárske vyšetrenie, ošetrenie, alebo liečenie, počas ktorého bol nie iba na krátky čas sťažený obvyklý spôsob života poškodeného.

Podľa § 138 písm. h) Trestného zákona závažnejším spôsobom konania sa rozumie páchanie trestného činu porušením dôležitej povinnosti vyplývajúcej z páchateľovho zamestnania, postavenia alebo funkcie alebo uloženej mu podľa zákona.
	Z dôkazov zabezpečených v prípravnom konaní mám za to, že skutok sa stal tak, ako je uvedené v uznesení o začatí trestného stíhania a vznesení obvinenia a že skutok spáchala obvinená, ktorá svojím konaním naplnila všetky zákonné znaky prečinu ublíženia na zdraví podľa § 158Trestného zákona, keď spôsobila dopravnú nehodu tým, že sa nevenovala plne vedeniu vozidla a pri nehode utrpela spolujazdkyňa zranenia, ktoré zákon kvalifikuje ako ublíženie na zdraví.

	Nakoľko obvinená XXXXX je matkou poškodenej mal. XXXXX, Okresný súd XXXXX tejto ustanovil opatrovníka. Opatrovníčka XXXXX po oboznámení so spisovým materiálom a po poučení v zmysle § 211 Trestného poriadku nedala súhlas na trestné stíhanie obv. XXXXX. Okresný súd XXXXX rozsudkom 6P 100/2014 zo dňa 12.01.2016 schválil tento právny úkon.

	Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9. 

Podľa § 9  ods. 1 písm. f) Trestného poriadku trestné stíhanie nemožno začať, a ak už bolo začaté nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť. 

Podľa § 211 ods. 1 Trestného poriadku trestné stíhanie pre trestný čin ublíženia na zdraví podľa § 157 a § 158 Trestného zákona proti tomu, kto je vo vzťahu k poškodenému osobou, voči ktorej mal poškodený ako svedok právo odoprieť výpoveď, možno začať, a už v začatom trestnom stíhaní pokračovať iba so súhlasom poškodeného. 

Podľa § 130 ods. 1 Trestného poriadku právo odoprieť výpoveď ako svedok má príbuzný obvineného v priamom rade, jeho súrodenec, osvojiteľ, osvojenec, manžel a druh.

Vzhľadom na hore uvedené, som rozhodol tak ako je uvedené vo výrokovej časti tohto uznesenie. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Slavomír Višňovský 
prokurátor